SCN กำไร Q3/59 โต 20% หลังรับรู้รายได้ปั๊ม NGV เต็มไตรมาส
SCN กำไร Q3/59 โต 20% มาที่ 71.57 ลบ. จากปีก่อน 59.60 ลบ. หลังรับรู้รายได้ปั๊ม NGV เต็มไตรมาส ขณะที่ช่วง 9 เดือนแรกมีกำไร 225.04 ลบ. เพิ่มขึ้น 33% จากปีก่อน 169.74 ลบ.
8 พ.ย. 2559

บริษัท สแกน อินเตอร์ จำกัด (มหาชน) หรือ SCN รายงานผลการดำเนินงานไตรมาส 3/59 สิ้นสุดวันที่ 30 ก.ย.59 (รวมบริษัทย่อย) มีกำไรสุทธิ 71.57 ล้านบาท หรือมีกำไรสุทธิ 0.06 บาทต่อหุ้น เพิ่มขึ้น 20% จากช่วงเดียวกันของปีก่อนที่มีกำไรสุทธิ 59.60 ล้านบาท หรือมีกำไรสุทธิ0.05 บาทต่อหุ้น
โดยผลการดำเนินงานในไตรมาสดังกล่าวที่เพิ่มขึ้นเนื่องจากผลประกอบการของธุรกิจหลักของบริษัทที่เกี่ยวเนื่องกับก๊าซธรรมชาติแบบต่อเนื่อง (recurring) โดยเฉพาะอย่างยิ่งธุรกิจสถานีบริการก๊าซธรรมชาติ NGV ที่บริษัทได้เข้าซื้อกิจการสถานีบริการ NGV ที่สามารถรับรู้รายได้ได้ทันที จำนวน 2 สถานี เมื่อปลายเดือนธันวาคม 2558 และอีก 1 สถานี ในกลางมิถุนายน 2559 ทำให้สามารถรับรู้รายได้ทันทีและเต็มไตรมาสในไตรมาส 3/2559 ด้วยปริมาณยอดขายเฉลี่ย 20,000 กิโลกรัมต่อวัน
อย่างไรก็ตาม ผลการดำเนินงานช่วง 9 เดือนแรกมีกำไรสุทธิ 225.04 ล้านบาท หรือ0.19 บาทต่อหุ้น เพิ่มขึ้น 33% จากช่วงเดียวกันของปีก่อนที่มีกำไรสุทธิ 169.74 ล้านบาท หรือ 0.15 บาทต่อหุ้น